После немачког напада на СССР, Мађарска је 27. јуна 1941. објавила рат Совјетском Савезу: због тога је у децембру 1941. добила објаву рата од Велике Британије, а у јулу 1942. и од САД. На почетку, Мађарска је ангажовала један корпус (око 50.000 војника), који је у саставу немачке групе армија "Југ" преко Карпата продро у Галицију. Ускоро је у Украјину и Белорусију упућено још 7 бригада (око 50.000 људи) као окупационе јединице. У пролеће 1942. на Источни фронт стигла је 2. армија (10 дивизија) са око 180.000 војника, која је учествовала у немачкој летњој офанзиви. Тешко је потучена на Дону јужно од Вороњежа у зимској офанзиви Црвене армије јануара 1943., после чега учествује само у борбама против совјетских партизана у позадини јужног дела Источног фронта. У пролеће 1944. упућена је на Источни фронт новоформирана 1. армија (220.000 војника), а окупационе снаге повећане су на 9 бригада, тако да је 1944. Мађарска ангажовала против СССР око 600.000 људи.